31996R1259
L 163/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1259/96 AL CONSILIULUI
din 25 iunie 1996
de modificare a Regulamentului (CEE) nr. 1883/78 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (1), în special articolul 3 alineatul 2,
având în vedere propunerea Comisiei,
după consultarea Comitetului Fondului (FEOGA),
întrucât, în cazul măsurilor de intervenție pentru care nu se fixează o sumă pe unitate în cadrul unei organizări comune a pieței, regulile de bază aplicabile finanțării comunitare sunt cele stabilite în Regulamentul (CEE) nr. 1883/78 al Consiliului (2), în special în ceea ce privește metoda de stabilire a sumelor care urmează a fi finanțate, finanțarea cheltuielilor care rezultă din mobilizarea fondurilor necesare pentru cumpărarea produselor de intervenție, valorificarea stocurilor de reportat dintr-un exercițiu financiar în altul și finanțarea cheltuielilor care rezultă din operațiuni materiale de depozitare;
întrucât articolul 5 din Regulamentul (CEE) nr. 1883/78 prevede că cheltuielile cu dobânzile suportate de statele membre pentru mobilizarea fondurilor utilizate la cumpărarea produselor prin intervenție publică sunt finanțate de către Comunitate în funcție de o rată uniformă a dobânzii;
întrucât într-un stat membru poate apărea situația în care refinanțarea necesară pentru cumpărarea produselor agricole prin intervenție publică nu se poate realiza decât la rate ale dobânzii considerabil mai ridicate decât rata uniformă a dobânzii;
întrucât, în astfel de cazuri, este necesar să se prevadă un mecanism de corecție care să preia o parte din diferența dintre rata dobânzii deosebit de ridicată plătită de statul membru în cauză și rata uniformă a dobânzii, lăsând totuși o parte din această diferență în sarcina statului membru în cauză pentru a-l stimula să caute mijloacele de finanțare cel mai puțin costisitoare;
întrucât mecanismul introdus în acest scop în articolul 5 din Regulamentul (CEE) nr. 1883/78 prin Regulamentul (CEE) nr. 1571/93 al Consiliului (3) pe o perioadă de trei ani funcționează în mod satisfăcător, dar valabilitatea acestuia a expirat la sfârșitul exercițiului financiar 1995;
întrucât diferențele semnificative dintre costurile de finanțare care au fost constatate în 1993 și care au determinat instituirea acestui mecanism există în continuare; întrucât, din acest motiv, este oportun să se prelungească durata de aplicare a mecanismului în cauză,
ADOPTĂ PREZENTUL REGULAMENT:
Articolul 1
La articolul 5 din Regulamentul (CEE) nr. 1883/78, paragraful al treilea se înlocuiește cu următorul text:
„Prin derogare de la primul paragraf, dacă rata dobânzii suportată de un stat membru este mai mare decât dublul ratei uniforme a dobânzii, Comisia poate, în cadrul exercițiului financiar 1996, să aplice, la finanțarea cheltuielilor cu dobânzile contractate de statul membru în cauză, rata uniformă a dobânzii, majorată cu diferența dintre dublul acestei rate și rata reală suportată de către statul membru.”
Articolul 2
Prezentul regulament intră în vigoare în ziua următoare publicării în Jurnalul Oficial al Comunităților Europene.
Se aplică pentru cheltuielile efectuate de la 1 octombrie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 iunie 1996.